**RS «Christian Børs II»** (RS 45) er en 61 fots skøyte. Skøyta er tegnet av Bjarne Aas og ble bygget i 1937 som redningsskøyte av Gravdals Skipsbyggeri og Trelastforretning i Sunde i Kvinnherad. Fartøyet har både motor og seil som fremdriftsmiddel. Stokken til hovedmasten ble hentet fra en stor eik som stod plantet på eiendommen tilhørende Valen sinnssykeasyl.

Det innebar betydelig prestisje å bygge redningsskøytene på denne tiden. Da jomfruturen til Bergen skulle starte hadde et stort antall av bygdas innbyggere møtt opp på kaien for å overvære begivenheten, blant disse båtbyggeren Hans Gravdal som da var blitt 84 år. Det var hans bestefar Gunnar Gravdal som hadde startet båtbyggeriet på 1840-tallet, og «Christian Børs II» fikk byggenummer 290.

Dette var den andre redningsskøyta som var oppkalt etter konsul Christian Børs. Den første, RS «Christian Børs», var i 1936 blitt solgt til to argentinere.

Bjarne Aas tok utgangspunkt i Colin Archers farkoster, men mente at de hadde for dårlig bæring i akterskipet. Derfor la han ut akterskipet såpass mye at båten fikk en såkalt krysserhekk. Dette skulle gi bedre styring og hindre at båten gravde seg ned under tauing. Båten var i Redningsselskapets tjeneste inntil den ble solgt i 1970. I den 33 år lange perioden ble 6 fartøy og 27 liv reddet. Antall fartøy som ble assistert, var 1140.

«Christian Børs II» ble først stasjonert på Solsvik på Sotra, men ble også brukt mange andre steder langs vestlandskysten med et mannskap på fire. Under andre verdenskrig deltok skøyta i den illegale virksomheten I 1945 ble den disponert av Krigsskadetrygden.

På kvelden 3. desember 1955 ble «Christian Børs II» sendt på søk fra sin stasjon i Tananger etter to hummerfiskere som ikke var kommet tilbake etter å ha reist ut fra Randaberg på morgenen for å trekke teiner. Det viste seg at båten hadde fått motorstopp og var blitt slått mot en holme, hvorpå den ene av dem omkom, mens den andre ble stående på holmen i 21 timer før redningsskøyta til slutt kom til unnsetning. Blant de mange andre dramatiske oppdragene fortelles det om tur til Fedje for å hente en kvinne som var nær ved å føde. I den harde sjøen ble jordmoren slått ut av sjøsyke, og bestmannen på redningsskøyten måtte tre til og ta imot barnet ombord i båten.

> Den er som stormaasen, den liker sig best i uvær.
> 
> 
> Fra notis i Nordisk Tidende i anledning sjøsetting 
> 
> 

Opprinnelig var skøyten utstyrt med en Union 100/140 HK motor, den kunne da gjøre 9-10 knop med motorkraft, men med seilkraft i tillegg kunne den komme opp i 15 knop. Motoren ble byttet i 1955 til en 220 HK motor fra General Motors.

Da skøyten ble solgt ble den omdøpt til *Ulefoss* av kjøperen Nils Aal, men i 1986 fikk den tilbake sitt opprinnelige navn. Den er nå i privat eie og hjemmehørende på Sotra. Den står på Riksantikvarens liste over verneverdige fartøy.

Referanser
----------

1. ↑  Nilsen, Oddvar (1990). *Nødrop fra havet! : Redningsselskapet gjennom 100 år*. Ålesund:Nordvest forlag. s. 182–184. ISBN 8290330499.
2. ↑  Ny redningsskøite bevilget av Idun Arbeiderbladet (Nasjonalbiblioteket)
3. 1 2 3  Hvor Tømmermannskunsten enda holdes i Akt og Ære Nordisk Tidende, 2. desember 1937 (Nasjonalbiblioteket)
4. ↑  Særutskrift - Reguleringsplan - båt- og skipsmuseum - Gravdal - 201/1 m fl. - Interessegruppa Oline v/ Johannes G. Eide Arkivert 1. desember 2017 hos Wayback Machine. Kvinnherad kommune
5. ↑  Med Redningsskøyte Bergen-Buenos Aires Nordisk Tidende, 10. september 1936
6. ↑  Redningsskøytene var nyhetssentraler under krigen Arbeiderbladet 11. juli 1947 (Nasjonalbiblioteket)
7. ↑  21 timer på en holme ut av Randaberg - med faren død ved sin side Rogalands Avis (Nasjonalbiblioteket)
8. ↑  Ljone, Oddmund: Skøyta går ut, s. 87, Lutherstiftelsen/Sambåndet, 1973
9. ↑  "Christian Børs" Nordisk Tidende, 18. november 1937 (Nasjonalbiblioteket)
10. ↑  Oversikt over "vernede fartøy" Riksantikvaren

Eksterne lenker
---------------

* Offisielt nettsted Rediger på Wikidata

* (en) RS 45 Christian Børs II (ship, 1937) – kategori av bilder, video eller lyd på Commons Rediger på Wikidata
* RS 45 Christian Børs II Redningsselskapet

«Christian Børs II» på tokt i Tønsbergfjorden

| * v
* d
* r
Redningsskøyter designet av Bjarne Aas |
| --- |
| 
* «Biskop Hvoslef»
* «Erik Farup»
* «Frithjof Wiese»
* «Christian Bugge»
* «Storebrand»
* «Astrid Finne»
* «Idun»
* «Christian Børs II»
* «Thomas Fearnley»
* «Ragnhild Schanche»
* «Gustav B. Bull»
* «Willie Wilhelmsen»
* «Osloskøyta»
* «Ole O. Lian»

 |